# **REPUBLIKA HRVATSKA**

**ZAGREBAČKA ŽUPANIJA**

**OPĆINA KRIŽ**

**OPĆINSKO VIJEĆE**

# **Z A P I S N I K**

**S 2. SJEDNICE OPĆINSKOG VIJEĆA**

**OPĆINE KRIŽ**

**(Sjednica održana 10. srpnja 2025. godine)**

Z A P I S N I K

s 2. sjednice Općinskog vijeća Općine Križ održane dana 10. srpnja 2025. godine s početkom u 17,03 sati u prostoriji (vijećnici) u sjedištu općinske uprave Općine Križ u Križu.

**Nazočni članovi Općinskog vijeća**: Vlasta Crnković, Jasenka Gotić, Zlatko Hrastić,

Matea Kostanarević,Tina Matanić, Dubravko Poje,

Miroslav Pranjić, Blaž Prcela i Željko Zimić

**Nenazočni članovi Općinskog vijeća:** Romeo Hat, Robert Magdić, Marina Meštrović i

Nataša Nižetić- Šiletić

**Ostali nazočni**: - Općinski načelnik Općine Križ: Marko Magdić

- pročelnica Jedinstvenog upravnog odjela: Lidija Radošević

- viša stručna suradnica za informiranje i opće poslove:

Maja Dundović Pleša

- viši stručni suradnik za komunalno gospodarstvo: Žarko Gambiroža

- viša stručna suradnica za gospodarstvo i poljoprivredu: Andreja Martić

Janči

- administrativna tajnica: Đurđica Kain

- tehničar Obiteljskog radija Ivanić: Zvonimir Geiger

- novinar Obiteljskog radija Ivanić: Siniša Klasić

**Zapisničar**: Đurđica Kain

- Sjednici je u trenutku otvaranja bilo nazočno **9** **članova** Općinskog vijeća.

- Sjednica je javno prenošena u programu Obiteljskog radio Ivanića.

Predsjednik je pozdravio sve nazočne i otvorio 2. sjednicu Općinskog vijeća u 17,03 sati.

Konstatirao je da je sjednici nazočno **9 članova** Općinskog vijeća od sveukupno 13 članova te da postoji kvorum za pravovaljano održavanje sjednice.

Prije utvrđivanja dnevnog reda, predsjednik je dao na usvajanje Zapisnik s 36. sjednice Općinskog vijeća kao i Zapisnik s Konstituirajuće, koja je ujedno i prva sjednica Općinskog vijeća Općine Križ.

Primjedaba na iste zapisnike nije bilo te je provedeno glasovanje o svakom od zapisnika, nakon čega je predsjednik konstatirao:

- da je **jednoglasno** usvojen **Zapisnik s 36. sjednice** Općinskog vijeća;

- da je **jednoglasno** usvojen **Zapisnik s** **Konstituirajuće**, koja je ujedno bila i **prva (1.)** sjednica Općinskog vijeća Općine Križ.

Nakon usvajanja navedenih Zapisnika, predsjednik je iznio prijedlog dnevnog reda iz Saziva sjednice.

Provedeno je potom glasovanje članova Općinskog vijeća o prijedlogu dnevnog reda, na temelju kojega je predsjednik konstatirao da je **jednoglasno** utvrđen slijedeći

DNEVNI RED:

1. Aktualni sat.

2. Razmatranje prijedloga i donošenje Odluke o izmjeni i dopuni Statuta Općine Križ.

3. Razmatranje prijedloga i donošenje Pravilnika o stavljanju izvan snage Pravilnika o ocjenjivanju službenika i namještenika Jedinstvenog upravnog odjela Općine Križ.

4. Razmatranje prijedloga i donošenje Odluke o osnivanju Savjeta mladih Općine Križ.

5. Razmatranje prijedloga i donošenje Zaključka o izdvajanju novčanih sredstava za sufinanciranje smještaja i prehrane učenika srednjih škola u učeničkim domovima u 2025. godini.

-2-

6. Razmatranje prijedloga i donošenje Rješenja o razrješenju i imenovanju članova Upravnog vijeća Dječjeg vrtića Križić-kružić, Križ.

7. Razmatranje prijedloga i donošenje Rješenja o razrješenju i imenovanju predsjednika i članova Povjerenstva za dodjelu stipendija.

8. Razmatranje prijedloga i donošenje Rješenja o razrješenju i imenovanju članova Povjerenstva za zakup poljoprivrednog zemljišta u vlasništvu Republike Hrvatske na području Općine Križ.

9. Razmatranje prijedloga i donošenje Rješenja o razrješenju i imenovanju članova Povjerenstva za prodaju poljoprivrednog zemljišta u vlasništvu Republike Hrvatske na području Općine Križ.

10. Razmatranje prijedloga i donošenje Zaključka o izdvajanju novčanih sredstava na ime kapitalne donacije Vatrogasnoj zajednici Općine Križ za kupnju navalnog vatrogasnog vozila s nadogradnjom.

11. Razmatranje prijedloga i donošenje Odluke o raspoređivanju sredstava za redovito godišnje financiranje političkih stranaka i nezavisnih vijećnika Općinskog vijeća Općine Križ iz Proračuna Općine Križ za 2025. godinu.

Rad po utvrđenom dnevnom redu.

**Točka 1.**

Općinski načelnik je nazočne informirao o aktivnostima i aktualnim događanjima u vremenu između zadnje održane sjednice prethodnog saziva/mandata Općinskog vijeća i ove sjednice Općinskog vijeća:

- Započela je realizacija izgradnje trenutno najvećeg infrastrukturnog projekta u Općini Križ, vrijednog preko =3.000.000,00 EUR-a - „Izgradnja i opremanje interaktivnog digitalnog objekta dječjeg vrtića u Križu“, a isti obuhvaća izgradnju dječjeg vrtića s četiri dnevna boravka za vrtićke skupine te uređenim vanjskim prostorom za igru. Projekt se financira bespovratnim sredstvima EU u iznosu od =649.812,00 EUR-a, te kreditnim sredstvima;

- Nakon prošlogodišnjeg uređenja sustava oborinske odvodnje u Selskoj ulici u Obedišću, završen je i nastavak obnove kolnika spomenute ulice, s vrijednošću izvršenih radova u iznosu =95.000,00 EUR-a, od čega je iznos =50.000,00 EUR-a sufinanciran sredstvima Zagrebačke županije. U sklopu navedenih radova, u jednom sloju asfaltirano je i oko 200 metara Mađerićeve ulice u Obedišću;

- Asfaltirana je i Maksimirska ulica u Obedišću, u okviru kojih su radovi asfaltiranja i uređenja bankina spomenute prometnice iznosili =70.000,00 EUR-a;

- Obnovljen je asfalt u Selskoj ulici u Novoselcu. Vrijednost izvedenih radova iznosi cca =95.000,00 EUR-a, od čega je Ministarstvo regionalnog razvoja i fondova EU sufinanciralo s iznosom od =28.000,00 EUR-a;

- U naselju Konšćani, na dijelu od Društvenog doma do nogometnog igrališta, završeni su radovi obnove kolnika, odnosno asfaltiranja vrijedni =40.000,00 EUR-a;

- Asfaltiran je i dio Ulice Josipa Badalića u Križu, s vrijednošću radova cca =25.000,00 EUR-a te parkiralište ispred zgrade na adresi Trg Svetog Križa 4 i 4a u Križu, čija je vrijednost radova cca =24.000,00 EUR-a;

- Dvostrukom površinskom obradom/bitumenskom emulzijom, uređeni su Željeznički odvojak i dio Željezničke ulice u Obedišću, dio Radničke ulice u Novoselcu te spojna cesta između Ulice Milke Trnine i Industrijske cestu u Križu, uz Veterinarsku stanicu Križ. Ukupno za ove radove, izdvojeno je cca =50.000,00 EUR-a;

-U sklopu ranije najavljenih asfaltiranja u vrijednosti =680.000,00 EUR-a, u suradnji Općine Križ i Županijske uprave za ceste Zagrebačke županije, završeni su i radovi uređenja Ulice Braće Radića u Križu. Također, uređena je i lokalna cesta u naselju Johovec, a u narednom periodu slijedi asfaltiranje ulice Milke Trnine u Križu;

-3-

- Završeno je uređenje staza na groblju te asfaltiranje parkirališta ispred groblja u Rečici Kriškoj. U sklopu spomenutih radova uređen je i sanitarni čvor uz odarnicu. Cijela investicija vrijedna je cca =43.000,00 EUR-a;

- Izvršeni su i radovi vanjskog i unutarnjeg uređenja mrtvačnice i okoliša na groblju u Križu, a u tijeku je i sanacija starih te izgradnja novih staza na groblju u Križu;

- Započeti su radovi na izgradnji dječjeg igrališta u Sportskom parku u Križu ukupne vrijednosti =74.289,88 EUR-a, od čega je EU sredstvima sufinanciran iznos od =55.000,00 EUR-a putem natječaja LAG MOSLAVINA – mjera za poboljšanje životnih uvjeta u lokalnoj sredini;

- U tijeku je postupak nabave za uređenje dječjeg igrališta Dječjeg vrtića Križić-kružić na lokaciji Školska ulica 15 u Križu. Za ove radove ostvareno je sufinanciranje Ministarstva demografije i useljeništva u iznosu od =26.245,00 EUR-a. Također, u fazi projektiranja je i dječje igralište nasuprot Društvenog i vatrogasnog doma u naselju Bunjani, za koji je projekt također ostvareno sufinanciranje u iznosu od 25.000,00 EUR-a;

- Dječje igralište u parku u Križu opremljeno je s dvije baby sjedalice. Izvršen je popravak sprava na dječjem igralištu u Gornjem Prnjarovcu. Na inicijativu DVD-a Obedišće i uz angažman članova koji će sami biti uključeni u sklapanje i ugradnju, nabavljen je novi set igrala za dječje igralište pored vatrogasnog spremišta u Obedišću;

- Nastavljeno je uređenje i opremanje društvenih i vatrogasnih domova:

a) Završeni su radovi na vanjskom i unutarnjem uređenju i opremanju Društvenog i vatrogasnog doma u Bunjanima. Ukupna vrijednost svih izvedenih radova je cca =235.000,00 EUR-a. Dio radova na vanjskom uređenju objekta je sufinanciran sredstvima Zagrebačke županije u iznosu od =35.179,42 EUR-a;

b) Na Domu kulture Milke Trnine u Vezišću, ugrađena su nova garažna vrata, klimatizacijski uređaji u sali društvenog doma te Spomen sobi Milke Trnine, a nabavljen je i novi hladnjak za kuhinju;

c) Na Društvenom domu u Novoselcu, ugrađena je nova stolarija;

d) Na inicijativu Mjesnog odbora Okešinec, nabavljeni su i postavljeni klimatizacijski uređaji u Društvenom domu Okešinec. Za dom u Obedišću također je nabavljen novi hladnjak;

e) U Društvenom i vatrogasnom domu u Johovcu, izvedeni su radovi postavljanja novog poda, a postojeća kuhinja opremljena je novim hladnjakom i perilicom posuđa te su za ovaj objekt nabavljeni barski stolovi;

f) Uređeno je i opremljeno dječje igralište kod društvenog doma u Velikoj Hrastilnici, koji je dobio i novi sanitarni prostor. Za potrebe ovog Mjesnog odbora nabavljena je i traktorska kosilica;

g) Kosilica je nabavljena i Mjesnom odboru Konščani gdje je u jednoj prostoriji društvenog doma postavljen i klimatizacijski uređaj;

h) Izvršeni su i radovi popravka elektroinstalacija na Društvenom i vatrogasnom domu u Johovcu i, Vatrogasnom domu u Novoselcu i prostorijama sportskog parka u Obedišću;

i) Započela je izgradnja objekta Društvenog doma u Širincu. Realno je očekivati uskoro i ishođenje građevinske dozvole za objekt Društvenog doma u Gornjem Prnjarovcu te početak izgradnje, za čiju su realizaciju ostvarena sredstva iz Proračuna Zagrebačke županije u iznosu od =37.800,00 EUR-a;

- Ministarstvo prostornog uređenja, graditeljstva i državne imovine je, temeljem prijave Općine Križ na Javni poziv za sufinanciranje projekata za poticanje razvoja komunalnog gospodarstva i ujednačavanja komunalnog standarda u 2025. godini, odobrilo sredstva za nabavu sjeckalice drvne mase za trgovačko društvo Poduzetnička zona Križ d.o.o. Križ, u iznosu =19.300,00 EUR-a;

-Nabavljen je novi stroj za trgovačko društvo Ivakop d.o.o. Ivanić-Grad, sufinanciran u iznosu 60%vrijednosti sredstvima Fonda za zaštitu okoliša i energetsku učinkovitost. Ostatak

-4-

od 40%, podmiren je prema učešću u suvlasništvu Ivakopa u omjeru 50:30:20 i to od strane Grada Ivanić-Grada/Općine Križ/Općine Kloštar Ivanić;

-Općina Križ u 2025. godini, uz potpore koje dodjeljuje za otvaranje obrta ili trgovačkog društva, dodijelila je i potpore za povećanje konkurentnosti za subjekte koji posluju duže od godine dana. Za vrijeme trajanja Javnog poziva zaprimljen je 31 zahtjev, za koji je donesena pozitivna Odluka o dodjeli potpore male vrijednosti za povećanje konkurentnosti, a ukupan iznos svih dodijeljenih potpora iznosi =20.909,73 EUR-a;

- Za subvencije poljoprivrednicima s područja Općine Križ, kroz potpore male vrijednosti i premije osiguranja po zaključenim policama, iz Proračuna Općine Križ do sada je isplaćeno =45.369,77 EUR-a, uz osiguranje pomoći i pčelarima s područja Općine Križ kroz nabavu pogača za prihranu pčela;

- Početkom travnja Općina Križ, organizirala je povodom blagdana Uskrsa, podjelu jednokratne novčane pomoći u iznosu od =50,00 EUR-a za određene kategorije stanovnika s područja Općine Križ, sve prema razrađenim kriterijima i to za: umirovljenike, osobe koje primaju nacionalnu naknadu za starije osobe i nezaposlene osobe te korisnike prava na zajamčenu minimalnu naknadu. Ukupno je za tu namjenu iz proračuna izdvojeno =44.850,00 EUR-a;

- U svrhu podmirenja troškova darivanja za socijalno ugrožene osobe u 2025. godini uoči Uskrsnih blagdana, Gradskom društvu Crvenog križa Ivanić-Grad izdvojeno je =3.225,00 EUR-a;

- Proveden je postupak deratizacije prema Planu preventivne proljetne sustavne deratizacije na području Općine Križ u 2025. godini te nekoliko tretmana dezinsekcije;

- U nazočnosti predstavnika obitelji poginulih branitelja s područja Općine Križ i potpredsjednika Vlade Republike Hrvatske te ministra hrvatskih branitelja, povodom Dana državnosti, polaganje vijenaca i paljenje svijeća po prvi puta je održano na novoizgrađenom Spomen obilježju hrvatskim braniteljima iz Domovinskog rata u Križu;

- Općinski načelnik također je izvijestio o sudjelovanju na svečanom otvorenju novih prostorija Obiteljskog radija Ivanić u čijem je opremanju odnosno u financiranju istog, kao suvlasnik sudjelovala i Općina Križ s iznosom od =44.670,00 EUR-a, a sve temeljem Odluke Općinskog vijeća Općine Križ;

- Proveden je Javni natječaj za dodjelu prostora u vlasništvu Općine Križ i prostora s kojima Općina Križ upravlja, na korištenje udrugama, a za provođenje njihovih aktivnosti u slijedećih 3 godine, uz naplatu 0,25 EUR-a/m² godišnje. U tijeku je potpisivanje Ugovora s udrugama;

- Općinski načelnik iznio je sažetak održanih sportskih, kulturnih i zabavnih manifestacija u prethodnom razdoblju, izvijestivši i o tijeku manifestacije Moslavina fest, sufinancirane od strane Hrvatske turističke zajednice te financirane sredstvima Grada Ivanić-Grada, Općine Kloštar Ivanić i Općine Križ, a u organizaciji TZ Ivanić-Grad;

- U tijeku su pripreme za obilježavanje Dana Općine Križ, iznesene uz naznaku sadržaja i vremena kulturnih događanja;

- Članovi Općinskog vijeća također su upoznati s informacijom da je raspisan i Javni poziv za dostavu prijedloga za dodjelu Priznanja 14. rujan.

**Točka 2.**

Prijedlog Odluke o izmjeni i dopuni Statuta Općine Križ obrazložila je pročelnica Jedinstvenog upravnog odjela LIDIJA RADOŠEVIĆ, pojasnivši da je potreba donošenja ovoga akta nastala zbog stupanja na snagu Zakona o Izmjenama i dopunama Zakona o službenicima i namještenicima u lokalnoj i područnoj (regionalnoj) samoupravi, odnosno zbog promjene nadležnosti za donošenje akta kojim se uređuju kriteriji i način provođenja ocjenjivanja službenika i namještenika. Do stupanja na snagu narečenog Zakona, nadležnost za donošenje

-5-

Pravilnika o ocjenjivanju službenika bila je dana predstavničkom tijelu, dok se ovim izmjenama nadležnost daje općinskim načelnicima odnosno gradonačelnicima i županima.

O prijedlogu akta provedeno je savjetovanje s javnošću, u kojem nije zaprimljena niti jedna sugestija, prijedlog ili komentar.

Budući da učešća u raspravi nije bilo, ista je zaključena, provedeno je glasovanje na temelju kojega je predsjednik konstatirao da je **jednoglasno** donesena

**Odluka o izmjeni i dopuni Statuta Općine Križ**

Odluka prileži Zapisniku i čine njegov sastavni dio.

**Točka 3.**

Pročelnica Jedinstvenog upravnog odjela LIDIJA RADOŠEVIĆ obrazložila je prijedlog Pravilnika o stavljanju izvan snage Pravilnika o ocjenjivanju službenika i namještenika Jedinstvenog upravnog odjela Općine Križ. Podsjetila je da je Općinsko vijeće Općine Križ 2011. godine donijelo Pravilnik o ocjenjivanju službenika i namještenika Jedinstvenog upravnog odjela Općine Križ, iz čega proizlazi da ga ovo predstavničko tijelo jedino i može staviti izvan snage, a sve u kontekstu stupanja na snagu Zakona o izmjenama i dopunama Zakona o službenicima i namještenicima u lokalnoj i područnoj (regionalnoj) samoupravi, čije odredbe, između ostaloga definiraju i izmjene nadležnosti za donošenja Pravilnika o ocjenjivanju službenika i namještenika.

O prijedlogu akta provedeno je savjetovanje s javnošću, u kojem nije zaprimljena niti jedna sugestija, prijedlog ili komentar.

Učešća u raspravi nije bilo, ista je zaključena, provedeno je glasovanje na temelju kojega je predsjednik konstatirao da je **jednoglasno** donesen

**Pravilnik o stavljanju izvan snage Pravilnika o ocjenjivanju službenika i namještenika Jedinstvenog upravnog odjela Općine Križ**

Pravilnik prileži Zapisniku i čine njegov sastavni dio.

**Točka 4.**

Viša stručna suradnica za informiranje i opće poslove MAJA DUNDOVIĆ PLEŠA obrazložila je prijedlog Odluke o osnivanju Savjeta mladih Općine Križ.

Podsjetila je da Zakon o savjetima mladih određuje donošenje Odluke o osnivanju Savjeta mladih od strane predstavničkog tijela jedinice lokalne samouprave odmah na prvoj sjednici nakon konstituirajuće sjednice. Postupak izbora Savjeta mladih počinje objavom javnog poziva za isticanje kandidatura, pokrenutog od strane Općinskog vijeća.

O prijedlogu akta provedeno je savjetovanje s javnošću, u kojem nije zaprimljena niti jedna sugestija, prijedlog ili komentar.

Učešća u raspravi nije bilo, ista je zaključena, provedeno je glasovanje na temelju kojega je predsjednik konstatirao da je **jednoglasno** donesena

**Odluka o osnivanju Savjeta mladih Općine Križ**

Odluka prileži Zapisniku i čine njegov sastavni dio.

**Točka 5.**

Prijedlog Zaključka o izdvajanju novčanih sredstava za sufinanciranje smještaja i prehrane učenika srednjih škola u učeničkim domovima u 2025. godini, obrazložila je viša stručna suradnica za informiranje i opće poslove MAJA DUNDOVIĆ PLEŠA.

-6-

Upoznala je članove Općinskog vijeća s informacijama da je donošenje predloženog akta utemeljeno na Odluci o potporama u obrazovanju, donesenoj od strane ovog predstavničkog

tijela. Podsjetila je da je riječ o novoj mjeri odnosno novoj vrsti potpore u obrazovanju za učenike srednjih škola s područja Općine Križ koja će se realizirati, sve sukladno propisanim kriterijima i na temelju obvezne dokazne dokumentacije.

Članovi Općinskog vijeća nisu iznijeli primjedaba ili drugih prijedloga, rasprava je zaključena te je nakon provedenog glasovanja predsjednik konstatirao da je **jednoglasno** donesen

**Zaključak o izdvajanju novčanih sredstava za sufinanciranje smještaja i prehrane učenika srednjih škola u učeničkim domovima u 2025. godini**

Zaključak prileži Zapisniku i čine njegov sastavni dio.

**Točka 6.**

Članica Općinskog vijeća Općine Križ u svojstvu predsjednice Odbora za izbor i imenovanja VLASTA CRNKOVIĆ, povodom istjeka mandata članova Upravnog vijeća Dječjeg vrtića Križić-kružić, Križ iznijela je prijedlog Odbora kojim se razrješuju članovi Upravnog vijeća Dječjeg vrtića Križić-kružić, Križ i to: Željko Beker, Mateja Jareš Moćan i Ana Rogić, a u isto Upravno vijeće imenuju: Željko Beker, Ana Rogić i Mateja Grgić Kušec.

Primjedaba ili drugih prijedloga nije bilo, rasprava je zaključena te je nakon provedenog glasovanja predsjednik konstatirao da je **jednoglasno** doneseno

**Rješenje o razrješenju i imenovanju članova Upravnog vijeća Dječjeg vrtića Križić-kružić, Križ**

Rješenje prileži Zapisniku i čine njegov sastavni dio.

**Točka 7.**

Članica Općinskog vijeća Općine Križ u svojstvu predsjednice Odbora za izbor i imenovanja VLASTA CRNKOVIĆ, iznijela je prijedlog Odbora kojim se razrješuju članovi Povjerenstva za dodjelu stipendija i to: Danijela Huljenić, Andreja Martić Janči, Mateja Jareš Moćan, Petra Mošnička Božićević i Zdravka Grdenić. Za imenovanje predsjednika i članova Povjerenstva predloženi su: Danijela Huljenić – za predsjednicu te za članice Andreja Martić Janči, Sanja Ivelić Bakin, Petra Mošnička Božićević i Zdravka Grdenić.

Budući da primjedaba ili drugih prijedloga nije bilo, rasprava je zaključena te je nakon provedenog glasovanja predsjednik konstatirao da je **jednoglasno** doneseno

**Rješenje o razrješenju i imenovanju predsjednika i članova Povjerenstva za dodjelu stipendija**

Rješenje prileži Zapisniku i čine njegov sastavni dio.

**Točka 8.**

Članica Općinskog vijeća Općine Križ u svojstvu predsjednice Odbora za izbor i imenovanja VLASTA CRNKOVIĆ, iznijela je prijedlog Odbora kojim se kao predstavnici Općinskog vijeća Općine Križ, razrješuju dužnosti članova Povjerenstva za zakup poljoprivrednog zemljišta u vlasništvu Republike Hrvatske na području Općine Križ, Miroslav Pranjić i Sandrino Rac.

Za imenovanje u ovo Povjerenstvo, predloženi su Miroslav Pranjić i Blaž Prcela.

Primjedaba ili drugih prijedloga nije bilo, rasprava je zaključena te je nakon provedenog glasovanja predsjednik konstatirao da je **jednoglasno** doneseno

-7-

**Rješenje o razrješenju i imenovanju članova Povjerenstva za zakup poljoprivrednog zemljišta u vlasništvu Republike Hrvatske na području Općine Križ.**

Rješenje prileži Zapisniku i čine njegov sastavni dio.

**Točka 9.**

Članica Općinskog vijeća Općine Križ u svojstvu predsjednice Odbora za izbor i imenovanja VLASTA CRNKOVIĆ, iznijela je prijedlog Odbora kojim se kao predstavnici Općinskog vijeća Općine Križ, razrješuju dužnosti članova Povjerenstva za prodaju poljoprivrednog zemljišta u vlasništvu Republike Hrvatske na području Općine Križ i to: Miroslav Pranjić i Sandrino Rac.

Za imenovanje u ovo Povjerenstvo, predloženi su Miroslav Pranjić i Blaž Prcela.

Primjedaba ili drugih prijedloga nije bilo, rasprava je zaključena te je nakon provedenog glasovanja predsjednik konstatirao da je **jednoglasno** doneseno

**Rješenje o razrješenju i imenovanju članova Povjerenstva za prodaju poljoprivrednog zemljišta u vlasništvu Republike Hrvatske na području Općine Križ.**

Rješenje prileži Zapisniku i čine njegov sastavni dio.

**Točka 10.**

Viša stručna suradnica za informiranje i opće poslove MAJA DUNDOVIĆ PLEŠA obrazložila je prijedlog Zaključka o izdvajanju novčanih sredstava na ime kapitalne donacije Vatrogasnoj zajednici Općine Križ za kupnju navalnog vatrogasnog vozila s nadogradnjom, na temelju kojega bi bilo odobreno izdvajanje novčanih sredstava iz Proračuna Općine Križ u iznosu od =57.500,00 EUR-a, za potrebe protupožarne zaštite Općine Križ.

Budući da učešća u raspravi nije bilo, ista je zaključena, provedeno je glasovanje na temelju kojega je predsjednik konstatirao da je **jednoglasno** donesen

**Zaključak o izdvajanju novčanih sredstava na ime kapitalne donacije Vatrogasnoj zajednici Općine Križ za kupnju navalnog vatrogasnog vozila s nadogradnjom**

Zaključak prileži Zapisniku i čine njegov sastavni dio.

**Točka 11.**

Prijedlog Odluke o raspoređivanju sredstava za redovito godišnje financiranje političkih stranaka i nezavisnih vijećnika Općinskog vijeća Općine Križ iz Proračuna Općine Križ za 2025. godinu, obrazložila je viša stručna suradnica za informiranje i opće poslove MAJA DUNDOVIĆ PLEŠA.

Izvijestila je da je za svakog člana Općinskog vijeća utvrđen godišnji iznos sredstava za redovito financiranje i to po =280,00 EUR-a.

Za svakog pojedinog člana Općinskog vijeća, na središnji račun političke stranke odnosno poseban račun nezavisnih vijećnika za redovito godišnje financiranje, tromjesečno se doznačuje za svakog pojedinog člana Općinskog vijeća iznos od=70,00 EUR-a, razmjerno broju dobivenih mjesta/ članova Općinskog vijeća prema konačnim rezultatima izbora.

Također je napomenula da u ovom sazivu Općinskog vijeća nema podzastupljenog spola odnosno da Općinsko vijeće Općine Križ broji 13 članova, od čega su 6 ženskog spola odnosno 7 muškog spola.

Učešća u raspravi nije bilo, ista je zaključena, provedeno je glasovanje na temelju

kojega je predsjednik konstatirao da je **jednoglasno** donesena

-8-

**Odluka o raspoređivanju sredstava za redovito godišnje financiranje političkih stranaka i nezavisnih vijećnika Općinskog vijeća Općine Križ iz Proračuna Općine Križ za 2025. godinu**

Odluka prileži Zapisniku i čine njegov sastavni dio.

Predsjednik je konstatirao da je u potpunosti iscrpljen dnevni red 2. sjednice, koju je zaključio u 17,28 sati.

ZAPISNIČAR: PREDSJEDNIK

Đurđica Kain OPĆINSKOG VIJEĆA OPĆINE KRIŽ:

Zlatko Hrastić